Kære redaktør

Vi har købt et sommerhus hvor gulvfliserne i badeværelset nogle steder er mørkere end andre steder i rummet. Dette er især ved vasken - kan der være fugt under gulvet?  
 Eller noget der er spildt på gulvet?  
 Der er gulvvarme i rummet som virker fint.

Mvh Helle


Skjolder på fliser - vandskade eller bare noget der er spildt?
Hej Helle

Lige de der fliser/klinker der er nogle frygtelige sladrehanke om underliggende fugt. Så jo, der er med stor sandsynlighed en utæt et eller sted. Det kan så enten være fra håndvaskens vandledninger, men oftere er det (gulv)afløbet under som er utæt.

Meld derfor forholdet til jeres forsikringsselskab. Det er typisk jeres alm. husforsikring, men ejerskifteforsikringen kunne også komme på tale, hvis I netop lige har købt huset.

Held og lykke med det.

